王家酒樓
作者：劉攽
朝代：宋

paragraphs: 君不見天漢橋下東流河，渾渾瀚瀚無停波。
遊人閱水看白日，駭浪瞥遠紅影蹉。
感嘆世事亦如此，振頓兩足行吟哦。
提錢買酒聊取醉，道傍高樓正嵯峨。
白銀角盆大如艑，臛雞煮蟹隨紛羅。
黄花滿把照眼麗，紅裙女兒前艷歌。
樂酣興極事反覆，舊歡脫落新愁多。
夷門城東門，南對屠兒墓。
信陵今安在，賓客散如霧。
竊符事可鄙，袖椎復何慕。
猶令主人成大功，千歲英名若可遇。
笑殺平原君，恥從毛薛遊。
選士十九人，毛遂晚見收。
丈夫一身貴特達，因人成事良足羞。